b'\n_START_ARTICLE_\nJoachim Moltke (godsejer)\n_START_SECTION_\nKarriere\n_START_PARAGRAPH_\nHan var s\xc3\xb8n af general Christian Magnus Frederik Moltke og Frederikke Elisabeth Reventlow og k\xc3\xb8bte 1798 R\xc3\xb8nneb\xc3\xa6ksholm af Ditlev Wedelsparre og var desuden medejer af \xc3\x85g\xc3\xa5rd 1803-04 og det 2. N\xc3\xb8erske Fideikommis (1801)._NEWLINE_Joachim Moltke gik den milit\xc3\xa6re vej, blev som 14-\xc3\xa5rig indskrevet i det Holstenske Rytterregiment og var fire \xc3\xa5r i tjeneste i udlandet. I 1793 rejste Moltke sammen med sin fire \xc3\xa5r \xc3\xa6ldre bror Adam Gottlob Detlef til Rhinlandene. Moltke havde meldt sig som frivillig i Revolutionskrigene p\xc3\xa5 tysk side, hvor han gjorde tjeneste ved det Hessen-Darmstadtske lette rytterregiment. Han deltog bl.a. i erobringen af Mainz med sit regiment medens hans bror, som opholdt sig i lejren hos ham, var tilskuer._NEWLINE_1807 blev Moltke premiermajor ved Prins Frederik Ferdinands Regiment lette Dragoner og var chef for 2. bataljon i S\xc3\xb8ndre Sj\xc3\xa6llandske Landev\xc3\xa6rnsregiment. 17. august 1807 tog han med sin bataljon til Gammel K\xc3\xb8geg\xc3\xa5rd og deltog i slaget ved K\xc3\xb8ge, hvor han blev taget til fange._NEWLINE_Han blev 1810 sat \xc3\xa0 la suite i Armeen som karakteriseret oberstl\xc3\xb8jtnant, blev samme \xc3\xa5r (8. august) kammerherre. 8. december 1812 fik han afsked fra h\xc3\xa6ren, men var fra 1813 oberstl\xc3\xb8jtnant \xc3\xa0 la suite ved Kronens Regiment og fik 28. oktober 1817 atter afsked, nu med obersts karakter.'